Diari Oficial de la Generalitat Valenciana


Sumari del DOGV 9631, del 04-07-2023 (2023/6918)

RESOLUCIÓ de 14 de juny de 2023, de la Direcció General de Formació Professional i Ensenyaments de Règim Especial, per la qual s'aprova el pla de control de subvencions a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de Música i de Dansa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9631

Data del DOGV
:   04-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6918


Data del document
:   14-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 14 de juny de 2023, de la Direcció General de Formació Professional i Ensenyaments de Règim Especial, per la qual s'aprova el pla de control de subvencions a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de Música i de Dansa. [2023/6918]  
Considerant el que s'estableix en l'article 32.1 de la Llei 38/2003, de 17 de novembre, general de subvencions, que disposa que l'òrgan convocant, comprovarà l'adequada justificació de la subvenció, així com la realització de l'activitat i el compliment de la finalitat que determinen la concessió de la subvenció.  
Atenent el que disposa l'article 85 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, on s'estableix l'obligatorietat d'elaboració d'un pla anual d'actuació per a comprovar la realització per les entitats beneficiàries de les activitats subvencionades, i el que s'estableix en l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Vist el que determina la base catorzena de l'Ordre 17/2023, d'1 de juny, de la Conselleria d'Educació, Cultura i Esport, per la qual s'aproven les bases reguladores de concessió de les subvencions a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de música i de dansa (DOGV 9611, 06.06.2023), la comprovació material de la realització efectiva de l'activitat subvencionada es realitzarà mitjançant el corresponent pla de control que aprove i execute la direcció general competent en matèria d'ensenyaments de règim especial.  
  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), i també el Decret 173/2020, de 30 d'octubre (DOGV 8959, 24.11.2020), del Consell, d'aprovació del Reglament orgànic i funcional de la Conselleria d'Educació, Cultura i Esport, que assenyala que les competències en relació amb els ensenyaments de règim especial corresponen a la Direcció General de Formació Professional i Ensenyaments de Règim Especial, i per raó de les facultats conferides, resolc:  
  
Primer  
Establir el pla de control per a les subvencions concedides a conservatoris municipals, centres autoritzats i centres integrats d'ensenyaments generals i ensenyaments artístics, elementals o professionals, de Música i de Dansa, sobre una mostra de les beneficiàries atenent als ensenyaments que imparteixen i a què fa referència l'Ordre 17/2023, d'1 de juny.  
  
Segon  
1. El percentatge mínim de subvenció a controlar sobre el total pagat amb càrrec a la línia pressupostària, S2463; serà del 10 % del total d'entitats beneficiàries de la línia de subvenció.  
2. Els criteris de selecció dels expedients que se sotmeten a control són els establerts en el punt primer de la base catorzena, de l'Ordre 17/2023, d'1 de juny.  
  
Tercer  
Els aspectes de control d'aquestes subvencions comportarà la realització de les següents actuacions de caràcter administratiu i educatiu:  
  
- Verificar el compliment de les obligacions com a beneficiàries d'aquestes subvencions, de conformitat amb les bases reguladores.  
- Comprovar els documents que justifiquen l'aplicació dels fons rebuts, segons l'establert en la base catorzena punt 2 de les bases reguladores.  
- Verificar la compatibilitat de subvencions o ajudes per a la mateixa finalitat.  
- Verificar el sistema de control de presència dels docents del centre.  
  
Quart  
L'execució del pla de control serà d'un màxim de sis mesos i es realitzarà abans de la publicació de la resolució de concessió de l'exercici següent.  
Les actuacions que s'efectuen en desenvolupament d'aquest pla de control es realitzaran a través de mitjans propis, personals i materials.  
  
Cinqué  
1. El sorteig per a determinar els expedients sotmesos a aquest pla de control per selecció aleatòria així com dels expedients de risc es realitzarà en el moment en què s'haja realitzat la revisió de la documentació justificativa.  
2. Es notificarà a les entitats seleccionades d'aquest pla de control, perquè en el termini de deu dies hàbils a partir de la notificació, tinguen preparada la documentació pertinent per a la correcta execució de les actuacions de control.  
  
Sisé  
Una vegada finalitzat el pla de control de cada convocatòria de subvenció, l'òrgan gestor elaborarà un informe, basant-se en les actuacions efectuades, on es resumisquen les principals incidències i irregularitats advertides, de manera que servisca com a instrument de diagnòstic per a millorar, si és el cas, el sistema de gestió i control de la propera convocatòria.  
  
València, 14 de juny de 2023.-El director general de Formació Professional i Ensenyaments de Règim Especial: Manuel Gomicia Giménez.